Document ID: 32013D0045

RÅDETS AFGØRELSE 2013/45/FUSP
af 22. januar 2013
om ændring af afgørelse 2011/137/FUSP om restriktive foranstaltninger på baggrund af situationen i Libyen
RÅDET FOR DEN EUROPÆISKE UNION HAR -
under henvisning til traktaten om Den Europæiske Union, særlig artikel 29, og
ud fra følgende betragtninger:
(1)
Den 28. februar 2011 vedtog Rådet afgørelse 2011/137/FUSP (1).
(2)
For at fremme tilbagelevering af uretmæssigt tilegnede pengemidler til den libyske stat bør undtagelserne fastsat i afgørelse 2011/137/FUSP ændres for så vidt angår de personer, der er opført på listen i bilag IV til afgørelse 2011/137/FUSP, således at det bliver muligt at frigive visse indefrosne pengemidler eller økonomiske ressourcer, hvis de er nødvendige for at efterkomme en retslig eller administrativ afgørelse truffet i Unionen eller en retslig afgørelse, der kan fuldbyrdes i en medlemsstat, forud for eller efter datoen for udpegelsen af de berørte personer, enheder og organer.
(3)
Rådet finder, at der ikke længere er grund til beholde en bestemt enhed på listen i bilag IV til afgørelse 2011/137/FUSP.
(4)
Oplysningerne om en bestemt person bør fjernes fra listerne i bilag II og IV til afgørelse 2011/137/FUSP, og bør optages på listerne i bilag I og III til nævnte afgørelse.
(5)
Oplysningerne vedrørende visse personer på listerne i bilag I, II, III og IV til afgørelse 2011/137/FUSP bør ajourføres.
(6)
Bilag I, II, III og IV til afgørelse 2011/137/FUSP bør derfor ændres i overensstemmelse hermed -
VEDTAGET DENNE AFGØRELSE:
Artikel 1
Afgørelse 2011/137/FUSP ændres således:
1)
I artikel 6 indsættes følgende stykke:
"5b. Med hensyn til personer og enheder, der er opført på listen i bilag IV og uanset stk. 1, litra b), kan medlemsstaternes kompetente myndigheder give tilladelse til frigivelse af visse indefrosne pengemidler eller økonomiske ressourcer, hvis følgende betingelser er opfyldt:
a)
pengemidlerne eller de økonomiske ressourcer er omfattet af en voldgiftsmæssig afgørelse forud for den dato, hvor de fysiske eller juridiske personer, enheder eller organer, der er omhandlet i stk. 1, litra b), blev opført på listen i bilag IV, eller af en retslig eller administrativ afgørelse truffet i Unionen eller en retslig afgørelse, der kan fuldbyrdes i den pågældende medlemsstat, forud for eller efter den dato
b)
pengemidlerne eller de økonomiske ressourcer skal udelukkende anvendes til at opfylde fordringer, der er sikret ved en sådan afgørelse eller er anerkendt som gyldige ved en sådan afgørelse, inden for de grænser, som er fastsat ved gældende lovgivning og administrative bestemmelser om sådanne fordringshaveres rettigheder
c)
afgørelsen er ikke til fordel for fysiske eller juridiske personer, enheder eller organer, der er opført i bilag II og IV, og
d)
anerkendelse af afgørelsen er ikke i strid med almindelige retsprincipper i den pågældende medlemsstat.
Medlemsstaten underretter de øvrige medlemsstater og Kommissionen om alle tilladelser, der gives i medfør af dette stykke.".
2)
I artikel 6, stk. 6, indsættes følgende litra:
"c)
forfaldne betalinger i henhold til retslige, administrative eller voldgiftsmæssige afgørelser, der er truffet eller kan fuldbyrdes i Unionen med hensyn til personer og enheder, der er opført på listen i bilag IV;".
3)
Bilag I, II, III og IV til afgørelse 2011/137/FUSP ændres som angivet i bilaget til nærværende afgørelse.
Artikel 2
Denne afgørelse træder i kraft på dagen for offentliggørelsen i Den Europæiske Unions Tidende.
Udfærdiget i Bruxelles, 22. januar 2013.

Labels: 18
5